ด่วนที่สุด! “ผู้ว่าฯ ลำปาง” คุมเข้ม “โควิด” ไปกทม.-ระยอง กลับมากักตัว 14 วัน สังเกตอาการ
ด่วนที่สุด! “ผู้ว่าฯ ลำปาง” คุมเข้ม "โควิด" สั่งใครไปกทม.-ระยอง กลับมากักตัว 14 วัน สังเกตอาการ 
ด่วนที่สุด! “ผู้ว่าฯ ลำปาง” คุมเข้ม "โควิด" สั่งใครไปกทม.-ระยอง กลับมากักตัว 14 วัน สังเกตอาการ
15 ก.ค. 2563

นายณรงค์ศักดิ์ โอสถธนากร (ว่าราชการจังหวัดลำปาง และประธานกรรมการโรคติดต่อจังหวัดลำปาง ออกหนังสือด่วนที่สุดถึงรองผู้ว่าราชการจังหวัดลำปาง หัวหน้าส่วนราชการสังกัดส่วนกลาง หัวหน้าส่วนราชการสังกัดส่วนภูมิภาค หัวหน้าหน่วยงานรัฐวิสาหกิจ นายอำเภอทุกอำเภอ ผู้บริหารองค์กรอิสระ ผู้บริหารสถานศึกษา ผู้บริหารองค์กรปกครองส่วนท้องถิ่น และผู้บริหารองค์กรภาคเอกชน เรื่อง มาตรการป้องกันการแพร่ระบาดของโรคติดเชื้อไวรัสโคโรนา 2019
โดยระบุว่า ด้วยคณะกรรมการโรคติดต่อจังหวัดลำปาง ได้มีมติในคราวประชุมเมื่อวันที่ 14 ก.ค.63 ได้พิจารณาแล้วเห็นว่า ด้วยปัจจุบันปรากฏข้อเท็จจริง มีการตรวจพบผู้ติดเชื้อไวรัสโคโรนา 2019 (โควิด-19) รายใหม่ ในพื้นที่กรุงเทพมหานคร และจังหวัดระยอง เห็นควรกำหนดมาตรการในการเฝ้าระวัง ป้องกัน และควบคุมโรคติดเชื้อไวรัสโควิด-19 เพื่อเป็นการป้องกันการแพร่ของโรคในพื้นที่จังหวัดลำปาง
อาศัยอำนาจตามความในมาตรา 22 และมาตรา 34 แห่งพระราชบัญญัติโรคติดต่อ พ.ศ.2558 มาตรา 52/1 และมาตรา 57 แห่งพระราชบัญญัติระเบียบบริหารราชการแผ่นดิน พ.ศ.2534 ผู้ว่าราชการจังหวัดลำปาง จึงกำหนดมาตรการในการเฝ้าระวัง ป้องกัน และควบคุมโรคติดเชื้อไวรัสโควิด-19 ดังนี้
1.ประชาชน และเจ้าหน้าที่ของรัฐ หากเดินทางไปยังพื้นที่กรุงเทพมหานคร หรือจังหวัดระยอง จะต้องจัดทำบันทึกลำดับเหตุการณ์ (Time Line) โดยละเอียด และเมื่อกลับเข้ามายังจังหวัดลำปาง ให้สังเกตอาการและดำเนินการควบคุมตนเอง (Self Monitoring) เป็นระยะเวลาอย่างน้อย 14 วัน หากพบว่ามีไข้ ให้แจ้งเจ้าหน้าที่สาธารณสุข หรือไปพบแพทย์โดยทันที สำหรับเจ้าหน้าที่ของรัฐให้รายงานผู้บังคับบัญชาทราบด้วย
2.ให้ส่วนราชการ/หน่วยงานของรัฐ อำเภอทุกอำเภอ และองค์กรปกครองส่วนท้องถิ่นที่ประจำอยู่ในเขตจังหวัด เพิ่มความเข้มงวดกวดขันในการตรวจคัดกรองบุคคลภายนอกที่เดินทางมาจากกรุงเทพมหานคร และจังหวัดระยอง ที่เข้ามาในพื้นที่หมู่บ้าน / ชุมชน / อำเภอ / จังหวัด ให้อาสาสมัครสาธารณสุขประจำหมู่บ้าน (อสม.) / กำนัน / ผู้ใหญ่บ้าน / ผู้นำชุมชน ออกตรวจเยี่ยม / ให้ข้อแนะนำ ขอให้พึงงดออกนอกเคหสถาน โดยกักกันตัวเองไว้สังเกตอาการ (Home Quarantine) เป็นระยะเวลา 14 วัน ในกรณีมีความจำเป็นต้องออกนอกเคหสถาน จะต้องดำเนินการตามมาตรการของกระทรวงสาธารณสุขโดยเคร่งครัด
3.ให้ประชาชน และเจ้าหน้าที่ของรัฐ ถือปฏิบัติในการลงทะเบียน / ลงลายมือชื่อเข้าใช้บริการในสถานที่ต่างๆ ด้วยระบบลงทะเบียนของศูนย์บริหารการแพร่ระบาดของโรคติดเชื้อไวรัสโควิด-19 (ระบบไทยชนะ) รวมทั้ง สวมหน้ากากอนามัยหรือหน้ากากผ้า ล้างมือด้วยสบู่ หรือแอลกอฮอลล์ อย่างสม่ำเสมอ และเว้นระยะห่างทางสังคม
ทั้งนี้ ให้ถือปฏิบัติตั้งแต่บัดนี้เป็นต้นไป จนกว่าจะมีการสั่งเปลี่ยนแปลง


 